
O Volapükaflens Valöpo! 


Floratim ekömon dönu! Ko läb mödik logob narzidis jönik, kels 
eglofons so vifiko, e kels nunons florüpi nog bali. Pos dels lunik, dagik, 
benokömaglidobs vamöfi sola. 


Ab i betikob topädis vola kö püd no dabinon. Du juitobs florüpi jönik 
lä obs, dabinons läns, kö mens deidons menis läna ot nenmiseriko. Jinos, das 
mens somik neai olärnons buädis püda; buükons plao ad komipön ta ods, ka 
ad lifön kobo, püdo. Anikans sagons, das kod atosa binon balugik, Lif onas 
in läns anik binon so yamik, das buükoy deadi pla lif it. Dead binon jenöfo lib 
gretik pro länans miserik at. 


Mens somik belifons deli bal pos del votik nen vob, suvo nen fidot 
saidik, nenspelo. E dugans netas at no kälons viktimis. Ledesirons te nämäti, 
no benofäti menas. 


Vesüdans tävons lü läns at ad yufön onis. Too no kanons dunön 
valikosi. 


Seimüpo äkredoy, das pük mekavik bevünetik öbinon tuvedoti fikulas 
valik somik, ab anu sevobs, das ced at binon pölik. 


Tuvedot jenöfik binädon me dugans lanälik e giviäliks, kels sevons lio 
guverön, äsi me mens vilöfik, kels dalabons libi, ab veütiküno, kels gudiko 
sevons, lio gebön oti! 


Valikosi Gudikün Olers ed Olikanes 


sedom i 

REKLAM LEGUDIK 


Nek onoon plu völadi gretik reklama pro büsid; e pato in 
Lamerikän ya egebädoy medis mu bisarikis ad tirädön nitedäli 
pro büsid u yeg patik. Suvo seki nog mödikumi ye reklam go 
fädik dageton, ifi at no labon ai kodi leigo plitiki. 


So prim plaga gretik tutisanana Deutänik yunik in zif 
London päkodon dub . . . nübreik! 


Do ilödikom ya dü tim ze lunik in zif London, no äkanom 
plöpön ad dagetön plagi. Ba atos äjenon dub netät omik, ba 
dub kods votik, ab jenöfot ädabinon: stebedacem omik 
äblebon vagik. 


Ün soar seimik, van äprimikom ad golön lü bed, 
ämemom, das ileadom seatön in stebedacem okik buki, keli 
ävilom reidön. Ägolom ad ramenön oni. Sekü jenöfot, das 
ägolom su pantufs, steps omik äbinons nelilamoviks in stil 
neitik; atos kluo plänon, das maifükölo yani cema äsüpädom 
nübreikani, kel klülabiko no ililom, das älükömom. 


Stad äbinon fikulilik pro palets bofik; ab tutisanan yunik 
no äperon dü timül blümäli okik. Äsäkom lotane neitik okik me 
vögäd mu komunikün, me kis äkanom yufön omi. Atan, kel 
älogom in atos mögodi ad mogolön no pöpönölo, äsagom 
nefümiko, das älabom tutadoli so vemo jeikiki, e nu icedom das 
sanan bo övilom yufön boso omi. 


“Lesi!” votan ägespikom, “binob ai blümik pro 
malädans obik!” E büä nübreikan pebluvüköl äsevom, kis 
äjenon pö om, tutisanan ya ipedom omi ini stul. 


“Tut kinik binon-li tut dolik? Ah! si! logob ya oni: at 
binon ut!” Pö vöds at äpladom pö tifan knibodi gumik ini mud, 

ed äpedom leigüpiko klorofumamaskari sui mud e nud; tofis 
anik klorofuma sui on, ed ün tim minumik nübreikan äbinom 
nesevälöfik. 


Nu tutisanan älaramom, e pos minuts nemödik poldans 
tel ibemekädoms tifani, kel nog ai äseatom nennämiko in stul. 


Ven, ün del fovik, pädasäkom, tutisanan äkonom, vio 
ibemekädom omi, tifan it ästunom mödiküno, ven älilom, vio 
jenot ijenon. 


Klüliko jenot pänunon ko pats valik in delagased, ed ün 
soar ot delagaseds gretik pämagodons ko fotografots tutisana e 
doma, kö fanäbükam bisarik ijenon. 

Reklami gudikum tutisanan no ikanom vipön: malädan 


bal pos votik ävilom leadön lekälöm oki fa man, kel ivedükom 
midunani riskädik nendämoviki pö dinäds so patiks. 


K KKKRKKKRKKK 
TIKODÜKAMS PLAGIK AD SPIKöN_GUDIKUMO VOLAPÜKI 


Pro utans, kels noe vilons reidön Volapüki, abi desirons ad spikön oni, 
ekö tikodükams plagik mäl : 


i Dalilolsös penedis pespiköl medü bevüresod; ön mod at 
okanols kösömükön olis tonodes e vödeme püka fasilikumo; 

2, Steifülolsös ad labükön oles okkonfidi dub dönuam 
fraseodas tefü jenots aldelik; 

3; No spikolsös tu vifiko. Volapük jenöfo neodon vödis 
nemödikum ad dajonön tikamagotis alsotik. 

4. Gebolsös vödis nekomplitik. Tikamagots kanons ti ai 
pamagulön fa vöds balugik. 

5, Gebolsös finoti värbik -oy ven spikols valemo. 


é; Spikolsös Volapüki ko flen medü telefon. 

MAN, KEL NO ÄKANOM MUFÖN 
fa hiel Frank Roger) 





“Yufö! Binon-li ek nilo? Yufolös obi, begö!” 


“Stebedolös!”” ävokob gespiko. “Obinob suno lä ol. 
Kiöpo binol-li? Logob nosi. Binos go dagik is.” 


Idagikos jenöfo süpo. Diabö! Kis äjenos-li? 


“Gode danö! Binol nilo, o flen. Neodob yufi ebo anu. 
Mutob skeapön, büä obinos tu latik.” 


“Kiöpo kuratiko binol-li?” ädönuob. 


Dag äbinon so densitik, das no äkanob sevön kiöpao 
äkömon vög. 


“No kanob mufön; binob te sekuns ömik mo de ol. 
“Kisi sagol-li?” 


No nog elilol-li dö mijenot? Bos jeikik ejenon, e tim 
esufon dämi gretik. Timadileds, jino, eflogikons, e - “ 


“Eflogikons-li? Kis sinifon atosi?” äsäkob nekredoviko. 


“No sevob. No binob timavan! Lindifos obe. Ekö ob 
bevü timadileds peflogüköl, e vilob skeapön.” 


Man at, äspikom-li fefiko? If no, lio okanob-li kleilükön 
dagi densitik, kel tegon vali anu? Benö! Sagolös obe, begö! 
kisi mutob dunön.” 


“Te stäänikolös love tim, e tirolös obi se plad at!” 

“Stäänikön-li love tim?” 


“Ekö! Binob te sekuns ömik moo. No yels, no tumyels, 
te sekuns ömik. Sekü atos, yufolös obi, begö!” 


Ästäänikob ai, ab äsenidob nosi. No istäänikob love tim, 
ab votaflano plakug oba ko dins lovetimik äbinon boso miedik. E 
lio äkanob-li dunön atosi? Kikodo jäfikob-li me atos? Man at, 
äbinom-li lienetikan? 

Pos seil, älilob vögi oma dönu. “Spikolös obe dönu, begö! 
KKomol-li nog? Vifö! Bos jenos anu. Jinos, das dileds tima 
flogikons, vedons densitiks, pavotöfons ini dämikos.  Vilob 
skeapön anu, mu vifiko, seko lebegob oli. . . “ 


Bi no äkanob tikön dö siämöfikos, etovülob jotis - jäst, 
keli nek oküpeton in dag lölöfik at. 


“Sülö! Tonod vöga süpo älöpikon, ömna fe hüsteriko. 

“Kredob, das kanob logön utosi, kelos jenon: timadileds 
vedons anu mails. If gidetob, peperobs. Binos tu latik, o flen. 
No steifülöd ad. . . “ 

Vög päropon zänodü set. 

Seil dönu. Dag blibon. Tän elilob vögi dönu. 


“Yufö” Komon-li ek usao? Yufolös obi, begö! 


“Stebedolös,” ävokob gespikü om. Kömob usio. . .“ 


Nunan gudikün binon utan, kel labon nuni dunovik 

LÄLID - KAPIT FOLID (2) 
(fa hiel Lewis Carroll) 


KROLIG SEDON (HIELI) BILL SMALIK 


Lälid äsevof, das äbinon Krolig, kel igekömom ad sukön ofi, ed 
ädremof jüs ilemufükof domi; ab jenöfo iglömof, das anu äbinof 
za milna gretikum ka Krolig, e kod ad dredön oni no plu 
ädabinon. 


Suno Krolig ilükömon lü yan, ed ästeifülon ad maifükön 
oni; ab, bi yan te äkanon maifikön ninio, e bi kubit ela Liläd 
äpedon ta on, steifül at no äplöpon. Liläd älielof oni sagön go 
takädiko: „Üfo ogolob poi dom ed onükömob da fenät.” 


“Fümo no odunol osi!” ätikof Lälid, ed estebedof jüs 
emagälof, das ililof Kroligi kuratiko dis fenät. Nu estäänükof 
süpo nami oka se fenät ed edunof faniblufami in lut. Jenöfo 
efanof nosi, ab elilof luvokädili, äsi lenoidi gläta breiköl; seko 
ätikof, das bo ifalon ini kügavitüröp, o sümikosi. 


Täno Lälid älilof vögi zunik - vögi Kroliga - “Pat! Pat! 
Kiöp binol-li?” E poso, vögi, kel neai ililof büo, 


“Fümo binob is! Sebob ad tuvön podis, o stiman!” 

“Ad tuvön podis-li?” egespikon zuno Krolig. “Kömolöd 
isio ad yufön obi ad sekömön se din at!” (Noid mödikum 
gläta breiköl) 

“Nu sagolöd obe, o Pat! kis binon-li etos in fenät? 


“Fümö! binon brad, o stiman! (ipronom vödi äs ‘burad’). 


“Brad-li, o fopan! Elogon-li seiman bradi gretota somik? 
Vö! fulükon fenäti lölik!” 

“Fümö! o stiman! ab binon too brad.” 
“Üfo no söton binön us, verato: mosumolöd oni!” 


Seil lunik äsökon, e Lälid äkanof te lilön ömna visipis, 
samo: Fümö! lölöfiko no plidos obe, o stiman, no, no!” “Dunolöd 
äsä büdob oli, o dredöfan!” e fino ästäänükof nami se fenät dönu 
ed ädunof faniblufami votik in lut. Atna älilof luvokädilis tel äsi 
brekoti dönuik gläta. “Mödot kion kügavitüröpas jino dabinons 
us!” ätikof Lälid. “Nulälob, kion odunons poso! Dö tikamagot 
ad tirön obi se fenät, te viloböv, das kanonsöv dunön osi! Fümob, 
das ob no vilob blibön is lunüpikumo!” 


Ästebedof dü tim ömik nen lilön plu: fino älilof noidi 
luvabaluibas smalik, äsi vögas mödik: äkanof lilön vödis: “Kiöp 
binon-li xänöm votik? - Benö! Ämutob blinön te bali. Hiel Bill 
labon votiki - He Bill! blinolöd oni isio! - Isio! pladolöd ‘nis pö 
gulat - No! balido yümolöd ‘nis - no nog binons saidiko geiliks 
- “Si! atos binos saidiko gudik; no binolöd tu kuratälik - Ekö, o 
Bill! fanolöd jaini at - Nuf, binon-li saidiko nämik? - Ekö slet 
livik, prüdö! - Ag! dofalon! Prüdö!!” (Noid laodik) - “Nu, kim 
ekodom-li atosi? “ - Cedü ob, äbinom Bill - Kim onexänom-li 
cimi? - Ob no, fümö! Ol odunol osi! - Fümiko no! - Bill mutom 
nexänön - He, Bill! Cif sagom, das mutol nexänön cimi!” 


“Ö! Bill onexänom cimi, vo-li?” äsagof oke Lälid. “So, 
jinos obe, das Bill mutom dunön valikosi!”” Fümiko no viloböv 
binön Bill in tefat: filetatop at binon nabik, verato, ab tikob, das 
kanob nog tagön boso!” Ädoitirof futi oka donü cim so fagiko äs 
mögik, ed ästebedof jüs älielof doigrämön, ai kratölo, nimili (no 
äsevof bidädi ota) in cim löpü of: täno, sagölo oke “Ekö Bill!” 
süpo itagof balna, ed anu ästebedof ad sevön sekis ota. 


Din balid, keli älilof, äbinon leror valemik: “Ekö Bill, 
löpo!” täno vög Kroliga soelik - “Fanolsöd omi, ols nilü buid!” 
(Fövot osökon ün mul okömöäl) 

YÜMAMALÜL PÜLIK 


Yel moteda obsik, äsi deadama 
Pateilon fa stripül smalik e blägik. 
Elifobs-li lifi gudäla, no blama; 
Emoon-li lif at fluköfik, u sägik? 

Lif obas me gudäl, bo me bad fulon; 
Fa yümamalül at papladulon. 


Ven äbinobs yuniks, lomo lä pals, 
Lölo sekidiks, e lölo sefiks; 
Nedanöfa dabinons-li ya mals, 

Dub zunül äsi mäpüd jeikiks? 

Lif obas me gudäl, bo me bad fulon; 
Fa yümamalül at papladulon. 


Juladels pasetik, ab in mem nog liföls; 
Ästümobs-li flenis, sufälobs retanis? 
Ätirenobs-li onis dredo ga ciföls, 

Ud ästimoy-li obis äs gudälanis? 

Lif obas me gudäl, bo me bad fulon; 
Fa yümamalül at papladulon. 


Älobedobs-li cifi obas in voböp? 

E kevobanes äbinobs-li fidabiks? 

U ba äblibobs -li su lönik tikädöp, 
Kel äkodon geamis, vödis neplitiks? 
Lif obas me gudäl, bo me bad fulon; 
Fa yümamalül at papladulon. 


Nu, finü yels obsik, vob obas pedunon. 
Lif obas, ebinon-li plöpikos, u no? 
Yümamalül pülik, mükik nu ejonon 
Spadi tima, ün kel äglibobs ge e mo. 
Lif obas me gudäl, bo me bad äfulon, 
Ab fa yümamalül at ya pepladulon. 


